Het Jesus ’n helse vuur bedoel?
PARTY wat aan die leerstelling van die helse vuur glo, verwys na Jesus se woorde in Markus 9:48 (of vers 44 of 46). Hy het gepraat van wurms wat nie doodgaan nie en vuur wat nie geblus word nie. Hoe sal jy antwoord as iemand jou oor hierdie woorde vra?
Afhangende van watter Bybelvertaling gebruik word, sal die persoon moontlik vers 44, 46 of 48 lees, aangesien die bewoording van hierdie verse in party vertalings dieselfde is.* Die Nuwe Wêreld-vertaling sê: “As jou oog jou laat struikel, gooi dit weg; dit is vir jou beter om met een oog in die koninkryk van God in te gaan as om met twee oë in Gehenna gewerp te word, waar hulle wurm nie doodgaan en die vuur nie geblus word nie.”—Mark. 9:47, 48.
Die betroubaarste Bybelmanuskripte bevat nie verse 44 en 46 nie. Geleerdes erken dat hierdie twee verse waarskynlik later ingevoeg is. Professor Archibald T. Robertson skryf: “Die oudste en beste manuskripte bevat nie hierdie twee verse nie. Dit het ingesluip uit die Westerse en Siriese (Bisantynse) manuskripgroepe. Dit is bloot ’n herhaling van vers 48. Dit is waarom ons die versnommers 44 en 46, wat nie eg is nie, [weglaat].”